येदियुरप्पा जेल के बजाय पहुंचे अन्य अस्पताल  
भ्रष्टाचार के मामलों में गिरफ्तार होने के बाद एक अस्पताल में भर्ती हुए पूर्व मुख्यमंत्री येदियुरप्पा ने मंगलवार को जेल लौटने से इनकार किया।
भ्रष्टाचार के मामलों में शनिवार को गिरफ्तार होने के बाद एक अस्पताल में भर्ती हुए पूर्व मुख्यमंत्री बीएस येदियुरप्पा ने मंगलवार को जेल लौटने से इनकार किया। नाटकीय घटनाक्रम के बीच उन्हें एक अन्य अस्पताल ले जाया गया।  68 वर्षीय भारतीय जनता पार्टी (भाजपा) नेता को दक्षिणी बेंगलुरू के जयदेव इंस्टीट्यूट ऑफ कार्डियोवैस्कुलर साइंस एंड रिसर्च से विक्टोरिया अस्पताल ले जाया गया। इस दौरान कई कैमरामैन और संवाददाता कारों एवं मोटरसाइकिलों से उनका पीछा करते रहे।  येदियुरप्पा को विक्टोरिया अस्पताल तब ले जाया गया जब उनकी अंतरिम जमानत याचिका पर सुनवाई 20 अक्टूबर तक के लिए स्थगित होने के बाद उन्होंने जेल लौटने से इनकार कर दिया।  गौरतलब है कि शनिवार शाम गिरफ्तारी के बाद येदियुरप्पा को परप्पना अग्रहारा उपनगर स्थित बेंगलुरू केंद्रीय कारागार ले जाया गया था। वहां उन्होंने सीने में दर्द की शिकायत की थी। कुछ ही घंटों के भीतर रविवार सुबह उन्हें जयदेव इंस्टीट्यूट में भर्ती कराया गया था।  इंस्टीट्यूट के निदेशक सीएन मंजूनाथ के मुताबिक, येदियुरप्पा को मंगलवार को अस्पताल से छुट्टी मिलने वाली थी, क्योंकि सोमवार को हुई एंजियोग्राम जांच में उनके हृदय में कोई अवरोध नहीं मिला।   उधर, कर्नाटक उच्च न्यायालय ने मंगलवार को पूर्व मुख्यमंत्री बीएस येदियुरप्पा की जमानत याचिका पर सुनवाई गुरुवार तक के लिए स्थगित कर दी।  न्यायमूर्ति बीवी पिंटो ने येदियुरप्पा द्वारा अंतरिम जमानत के लिए दायर की गई याचिका पर सुनवाई गुरुवार तक के लिए स्थगित कर दी, क्योंकि अभियोजन पक्ष के वकीलों ने जमानत याचिका पर आपत्ति दर्ज कराने के लिए समय की मांग की।   येदियुरप्पा ने सोमवार को उच्च न्यायालय में दो जमानत याचिकाएं दायर की थीं। एक अंतरिम जमानत और दूसरी नियमित जमानत के लिए। उन्होंने अंतरिम जमानत इसलिए मांगी थी, क्योंकि नियमित जमानत के लिए सुनवाई में वक्त लगेगा।  इससे पहले लोकायुक्त विशेष न्यायालय के न्यायाधीश एनके सुर्धीद्र राव ने भ्रष्टाचार और अवैध भूमि सौदे के सम्बंध में बेंगलुरू के दो वकीलों द्वारा दायर पांच मामलों में से दो से सम्बंध येदियुरप्पा को शनिवार को 22 अक्टूबर तक के लिए न्यायिक हिरासत में भेज दिया था।